CELEX: 32022R0749
Language: hu
Date: 2022-02-08 00:00:00
Title: A Bizottság (EU) 2022/749 felhatalmazáson alapuló rendelete (2022. február 8.) az (EU) 2017/2417 felhatalmazáson alapuló rendeletben meghatározott szabályozástechnikai standardok bizonyos, tőzsdén kívüli származtatott ügyletekben hivatkozott új referenciamutatókra való áttérés tekintetében történő módosításáról (EGT-vonatkozású szöveg)

2022.5.17.   
               
               
                  HU
               
               
                  Az Európai Unió Hivatalos Lapja
               
               
                  L 138/4
               
            
         A BIZOTTSÁG (EU) 2022/749 FELHATALMAZÁSON ALAPULÓ RENDELETE
         (2022. február 8.)
         az (EU) 2017/2417 felhatalmazáson alapuló rendeletben meghatározott szabályozástechnikai standardok bizonyos, tőzsdén kívüli származtatott ügyletekben hivatkozott új referenciamutatókra való áttérés tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 32. cikke (1) bekezdésére,
         mivel:
         
                     (1)
                  
                  
                     Az (EU) 2017/2417 felhatalmazáson alapuló bizottsági rendelet (2) többek között meghatározza az euróban (EUR), az angol fontban (GBP) és az USA-dollárban (USD) denominált, tőzsdén kívüli származtatott ügyletek azon kategóriáit, amelyek a 600/2014/EU rendelet 28. cikkében említett, származtatott termékekre vonatkozó kereskedési kötelezettség hatálya alá tartoznak. Az angol fontban (GBP) és USA-dollárban (USD) denominált kategóriák a londoni bankközi kamatláb (LIBOR) referenciamutatókra hivatkoznak.
                  
               
                     (2)
                  
                  
                     Az ICE Benchmark Administration (IBA), a LIBOR kezelője bejelentette, hogy a GBP és a JPY LIBOR-kamatlábak közzététele 2021 végén, míg bizonyos USD LIBOR-kamatlábak közzététele 2023 júniusában megszűnik. 2021. március 5-én az Egyesült Királyság pénzügyi felügyeleti hatósága megerősítette, hogy a referenciamutató-kezelők a továbbiakban nem fogják szolgáltatni a LIBOR-kamatlábakat, illetve azok nem lesznek reprezentatívnak tekinthetők. Emellett a Bizottság, a bankfelügyeleti minőségében eljáró Európai Központi Bank (EKB bankfelügyelete), az Európai Bankhatóság (EBH) és az Európai Értékpapírpiaci Hatóság (ESMA) együttes nyilatkozatot adott ki, amely határozottan arra ösztönzi a szerződő feleket, hogy a lehető leghamarabb, de legkésőbb 2021. december 31-ig hagyjanak fel a LIBOR-kamatlábaknak – köztük az USD LIBOR-nak – az új szerződésekben referencia-kamatlábként történő használatával.
                  
               
                     (3)
                  
                  
                     A szerződő felek ezért 2021. december 31. után már nem tudnak a GBP LIBOR-ra hivatkozó, tőzsdén kívüli származtatott kamatügyleteket kötni, mivel ez a referenciamutató megszűnik, továbbá a szerződő felek várhatóan már nem fognak kötni az USD LIBOR-ra hivatkozó, tőzsdén kívüli származtatott kamatügyleteket. Ennek eredményeként ezen származtatott ügyleteknek várhatóan nem lesz fennmaradó kereskedési mennyisége vagy pedig az nagyon alacsony lesz, ahogyan a likviditásuk is. Ugyanez vonatkozik a központi szerződő felek által elszámolt vagy kereskedési helyszíneken kereskedett származtatott termékekkel folytatott ügyletek volumenére, és az USD LIBOR-ra hivatkozó származtatott termékek esetében csökkenő volumen vagy likviditás várható. Ezek a fejlemények szükségessé teszik az elszámolási kötelezettség hatályának módosítását és az (EU) 2015/2205 felhatalmazáson alapuló bizottsági rendelet későbbi módosítását (3), amelynek értelmében a GBP LIBOR-ra és az USD LIBOR-ra hivatkozó származtatott termékeket ki kell vonni az elszámolási kötelezettség hatálya alól. Következésképpen a származtatott termékeknek a jelenleg a származtatott termékekre vonatkozó kereskedési kötelezettség hatálya alá tartozó azon kategóriái, amelyek a GBP LIBOR-ra vagy az USD LIBOR-ra hivatkoznak, 2022. január 3-tól már nem fognak megfelelni a 600/2014/EU rendelet 32. cikkének (1) bekezdésében meghatározott azon feltételnek, amely alapján a származtatott termékeknek a származtatott termékekre vonatkozó kereskedési kötelezettség hatálya alá kell tartozniuk. A származtatott termékek említett kategóriáit ezért ki kell vonni a kereskedési kötelezettség hatálya alól.
                  
               
                     (4)
                  
                  
                     Mivel a GBP LIBOR tervezett megszüntetése 2021 végére várható, és a Bizottság, az EKB bankfelügyelete, az ESMA, valamint az EBH által megfogalmazott szabályozási elvárások szerint a szerződő feleknek a lehető leghamarabb, de legkésőbb 2021. december 31-ig fel kell hagyniuk a LIBOR-kamatlábaknak az új szerződésekben referencia-kamatlábként történő használatával, a LIBOR-alapú származtatott kamatügyletektől való elmozdulás várhatóan gyorsan meg fog történni. Ehelyett 2021. december 31. után a szerződő felek várhatóan más, tőzsdén kívüli származtatott kamatügyletekkel, különösen az angol fontban (GBP) vagy USA-dollárban (USD) denominált kockázatmentes kamatlábakra hivatkozó, tőzsdén kívüli származtatott kamatügyletekkel fognak kereskedni vagy ilyen ügyleteket fognak elszámolni. Ennek a rendeletnek ezért a kihirdetését követően haladéktalanul hatályba kell lépnie.
                  
               
                     (5)
                  
                  
                     Az (EU) 2017/2417 felhatalmazáson alapuló rendeletet ezért ennek megfelelően módosítani kell.
                  
               
                     (6)
                  
                  
                     Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
                  
               
                     (7)
                  
                  
                     Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (4) 37. cikkével létrehozott Értékpapírpiaci Érdekképviseleti Csoport tanácsát,
                  
               ELFOGADTA EZT A RENDELETET:
         
            1. cikk
            Az (EU) 2017/2417 felhatalmazáson alapuló rendelet módosítása
            Az (EU) 2017/2417 felhatalmazáson alapuló rendelet mellékletében a 2. és 3. táblázatot el kell hagyni.
         
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. február 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 173., 2014.6.12., 84. o.
         
         
            (2)  A Bizottság (EU) 2017/2417 felhatalmazáson alapuló rendelete (2017. november 17.) a pénzügyi eszközök piacairól szóló 600/2014/EU európai parlamenti és tanácsi rendeletnek bizonyos származtatott termékekre alkalmazandó kereskedési kötelezettségre vonatkozó szabályozástechnikai standardok tekintetében történő kiegészítéséről (HL L 343., 2017.12.22., 48. o.).
         
            (3)  A Bizottság (EU) 2015/2205 felhatalmazáson alapuló rendelete (2015. augusztus 6.) a 648/2012/EU európai parlamenti és tanácsi rendeletnek az elszámolási kötelezettségre vonatkozó szabályozástechnikai standardok tekintetében történő kiegészítéséről (HL L 314., 2015.12.1., 13. o.).
         
            (4)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).